L'article 170.1.b) de l'Estatut d'Autonomia de Catalunya, estableix que correspon a la Generalitat de Catalunya la competència executiva en les polítiques actives d'ocupació, que inclouen la formació dels demandants d'ocupació i dels treballadors en actiu, i també la gestió de les subvencions corresponents.
La Generalitat participa en els plans o les activitats de formació que superin l'àmbit territorial de Catalunya.
D'altra banda, l'article 131.3, apartats a) i b), de l'Estatut d'Autonomia de Catalunya, disposa que correspon a la Generalitat de Catalunya, en relació als ensenyaments postobligatoris que condueixen a l'obtenció d'un títol acadèmic o professional vàlid a tot l'Estat, la competència compartida en la programació de l'ensenyament, la seva definició, i l'avaluació general del sistema educatiu, i en l'ordenació del sector de l'ensenyament i de l'activitat docent i educativa.
L'Acord estratègic per a la internacionalització, la qualitat de l'ocupació i la competitivitat de l'economia catalana (2008-2011), signat pel Govern de la Generalitat de Catalunya i els principals agents econòmics i socials, fixa, com un dels àmbits prioritaris per a la transformació del model econòmic, l'educació i la qualificació de les persones, donant així un impuls estratègic a la formació professional, amb la finalitat de convertir-la en un factor rellevant per a la competitivitat del teixit empresarial i per a l'ocupabilitat dels treballadors i treballadores de Catalunya.
És en aquest context que la formació professional esdevé una prioritat d'actuació compartida entre el Govern, les diferents administracions i els agents econòmics i socials, amb l'objectiu de comptar amb un model consolidat de formació professional al llarg de la vida, que asseguri una estructura socioeconòmica òptima i que ofereixi a la ciutadania catalana les qualificacions i competències necessàries per integrar-se en una societat més justa i cohesionada, basada en el coneixement i en la igualtat d'oportunitats.
En aquest sentit, i dins de la línia de consens, els agents signants de l'Acord estratègic esmentat, han establert noves actuacions de reforma i impuls de la formació professional, que hauran de ser dutes a terme conjuntament entre els departaments de Treball i d'Educació.
Dins d'aquestes actuacions conjuntes destaquen, especialment, la creació d'una gerència per a la integració de la Formació Professional, i l'impuls del Pla FP.cat, com un dels àmbits d'actuació d'aquesta gerència, que té com a objectiu prioritari el desplegament d'una xarxa de quinze centres especialitzats de formació professional a l'horitzó 2010, que impartiran formació reglada, ocupacional i contínua, i que han de ser el referent de la nova formació professional.
Així mateix, la xarxa FP.cat té, entre les seves funcions, la implementació, coordinació, supervisió i control dels centres que constituiran aquesta nova xarxa.
Aquests centres hauran d'oferir formació professional integrada vinculada a les necessitats sectorials i territorials, promoure el procés d'avaluació i certificació de les competències professionals adquirides mitjançant l'experiència laboral i l'aprenentatge no formal, impulsar accions d'innovació permanent, desenvolupar accions de formació de formadors i superar la diferència centre/empresa, incorporant aquesta al sistema integrat.
Com un element clau per a la consecució d'aquests objectius, l'Acord estratègic assenyala que la xarxa FP.cat ha de comptar amb un Consell Rector en què participaran les administracions implicades i les organitzacions sindicals i empresarials més representatives a Catalunya, i el presidirà la persona que ostenti la Gerència per a la Integració de la Formació Professional a Catalunya.
D'altra banda, mitjançant l'Acord de GOV/205/2008, de 2 de desembre, s'ha aprovat el Programa interdepartamental de la Generalitat de Catalunya per a la integració de la formació professional a Catalunya, i mitjançant la Resolució TRE/4015/2008, de 29 de desembre, s'ha nomenat el director d'aquest programa, qui té entre les seves funcions la coordinació de les actuacions del Departament de Treball i del Departament d'Educació en l'àmbit de la integració de la formació professional a Catalunya.
Per tot això, i d'acord amb l'article 40.2 de la Llei 13/2008, del 5 de novembre, de la presidència de la Generalitat i del Govern,
Es crea el Consell Rector, com a òrgan interdepartamental i participatiu de l'estructura de la Xarxa FP.cat, format pels departaments competents en la matèria i les organitzacions sindicals i empresarials més representatives de Catalunya.
El Consell Rector de la Xarxa FP.cat s'adscriu al Departament al qual correspon la presidència del Consell Català de Formació Professional.
Són funcions del Consell Rector de la Xarxa FP.cat les següents:
a) Coordinar l'elaboració dels plans estratègics funcionals i de la formació en els Centres de la Xarxa FP.cat i fer-ne el seguiment, avaluació i control.
b) Establir els criteris orientatius per a l'adequació de l'oferta formativa a la demanda i l'elaboració de plans formatius.
c) Definir els criteris per a l'homologació de centres, així com l'elaboració d'un informe previ sobre els centres que es proposi que formin part de la Xarxa FP.cat.
d) Elaborar l'informe previ sobre l'admissió de membres no permanents dels diferents consells socials dels centres de la Xarxa FP.cat.
e) Emetre propostes per a l'assignació de recursos.
f) Elaborar plans de difusió i promoció a empreses i treballadors.
Formen part del Consell Rector de la Xarxa FP.cat:
La persona titular de la direcció del Programa Interdepartamental de la Generalitat de Catalunya per a la integració de la formació professional a Catalunya, que el presidirà i en convocarà les reunions.
El director o directora general del Servei d'Ocupació de Catalunya, o la persona en qui delegui.
El director o directora general d'Ensenyaments Professionals, Artístics i Especialitzats, o la persona en qui delegui.
Tres representants del Departament de Treball, designats pel director o directora general del Servei d'Ocupació de Catalunya.
Tres representants del Departament d'Educació, designats pel director o directora general d'Ensenyaments Professionals, Artístics i Especialitzats.
Tres representants de Foment del Treball Nacional, designats per l'esmentada entitat.
Un representant de PIMEC, Petita i Mitjana Empresa de Catalunya, designat per l'esmentada entitat.
Dos representants de la Comissió Obrera Nacional de Catalunya, designats per l'esmentada entitat.
Dos representants de la Unió General de Treballadors de Catalunya, designats per l'esmentada entitat.
Un funcionari o funcionària, amb veu i sense vot, actuarà com a secretari o secretària del Consell Rector de la Xarxa FP.cat.
Es procurarà la paritat d'ambdós sexes en la composició de l'òrgan col·legiat.
Drets dels membres del Consell Rector de la Xarxa FP.cat
Són drets dels membres del Consell Rector de la Xarxa FP.cat:
a) Disposar de la documentació i la informació de les qüestions tractades en les sessions del Consell Rector i en les comissions de treball que s'hi constitueixin.
b) Disposar, amb l'antelació prevista, de la convocatòria, l'ordre del dia i la documentació relativa als temes a tractar, així com de l'acta de la sessió anterior.
c) Formular precs i preguntes a la persona titular de la direcció del Programa Interdepartamental de la Generalitat de Catalunya per a la integració de la formació professional a Catalunya.
d) Sol·licitar, amb caràcter extraordinari, la convocatòria del Consell Rector de la Xarxa FP.cat, de conformitat amb el procediment previst en aquesta Ordre.
e) Proposar que s'incloguin en l'ordre del dia els assumptes que considerin procedents, seguint el procediment establert.
g) Formular, quan ho considerin adient, un vot particular, així com expressar el sentit del seu vot i els motius que el justifiquen.
La condició de membre del Consell Rector de la Xarxa FP.cat no dóna dret a cap retribució.
Deures dels membres del Consell Rector de la Xarxa FP.cat
Els membres del Consell Rector de la Xarxa FP.cat tenen el deure d'assistir i participar en les reunions i actes propis de la Xarxa FP.cat.
Pèrdua de la condició de membre del Consell Rector de la Xarxa FP.cat
La condició de membre del Consell Rector de la Xarxa FP.cat es perd per alguna de les següents causes:
a) Cessament acordat per la Institució o l'entitat que el va designar.
b) Cessament en el càrrec que comporta la seva designació com a membre del Consell Rector de la Xarxa FP.cat.
c) Decisió judicial ferma que comporti inhabilitació o suspensió per ocupar càrrecs públics.
En el supòsit b), la substitució és automàtica en el moment en què s'ocupa el càrrec que implica la designació.
En els supòsits a), c), i d), les institucions i entitats afectades han de designar el substitut o la substituta a la major brevetat possible, i en qualsevol cas abans de dos mesos comptats des del dia en què s'ha produït el fet que dóna lloc al cessament.
El Consell Rector de la Xarxa FP.cat es reuneix de forma ordinària, almenys, quatre cops l'any.
El Consell Rector de la Xarxa FP.cat es reuneix de forma extraordinària convocat pel seu president o la seva presidenta, i quan ho sol·licita la tercera part dels seus membres o dues de les entitats que formen part de Consell Rector de la Xarxa FP.cat.
Els membres del Consell Rector de la Xarxa FP.cat són convocats per escrit pel secretari o secretària, per ordre del president o presidenta.
En la convocatòria s'hi fa constar:
a) El caràcter de la convocatòria, ordinària o extraordinària.
b) El dia, lloc i hora de la primera convocatòria i la segona convocatòria.
Entre la primera i la segona convocatòria han de passar un mínim de 30 minuts.
S'inclou també la documentació corresponent als assumptes a tractar per tal que l'estudiïn els membres.
d) L'hora prevista d'acabament de la sessió.
Les convocatòries de les sessions ordinàries es notifiquen amb una antelació mínima de set dies.
En les convocatòries de sessions extraordinàries es segueix la norma anterior, llevat dels casos d'urgència apreciada per la Presidència, la qual s'ha de fer constar a la convocatòria.
En aquest últim cas n'hi ha prou amb una antelació mínima de quaranta-vuit hores.
L'ordre del dia el fixa el president o la presidenta.
A l'ordre del dia s'incorporen els assumptes que han estat proposats per qualsevol membre d'aquest òrgan amb una antelació mínima de deu dies a la data de la sessió.
El Consell Rector de la Xarxa FP.cat queda vàlidament constituït, en primera convocatòria, quan hi són presents com a mínim la meitat del seus membres, a més de la persona que n'ocupa la Presidència.
En segona convocatòria, el quòrum s'assoleix amb l'assistència, almenys, de cinc dels seus membres, que representin com a mínim tres institucions, a més de la persona que exerceix de president o presidenta.
La Presidència obre les sessions i ordena i dirigeix el debat.
Només poden ésser tractats els assumptes que figuren en l'ordre del dia, llevat que en sigui declarada la urgència per acord de la majoria absoluta.
A l'inici de cada sessió el secretari o la secretària llegeix l'acta de la sessió anterior per a la seva aprovació, si escau.
Una vegada aprovada l'acta, el secretari o secretària la incorpora al llibre d'actes corresponent.
Quan algun dels membres consideri que l'acta de la sessió anterior no recull correctament el sentit general de les seves opinions sobre un assumpte concret, pot demanar-ne l'aclariment.
Un cop obert un punt de l'ordre del dia, els membres, incloent-hi la Presidència, poden demanar la paraula.
Amb la finalitat exclusiva de facilitar la tasca del secretari o secretària en la redacció de les actes, es poden enregistrar les intervencions per mitjans tecnològics.
Quan la Presidència estimi que un tema ha estat suficientment debatut, posa fi al debat, el sotmet a votació, si escau, i passa al tractament del següent punt de l'ordre del dia, o aixeca la sessió.
Els acords s'adopten per majoria dels assistents, o per consens.
En cas d'empat dirimeix el vot de la Presidència.
Les votacions són ordinàries en el cas que no s'hagi promogut debat; altrament, són nominals.
No s'admet la delegació del vot.
Les votacions només poden ésser secretes si ho demana expressament la majoria dels assistents.
Els membres que discrepen de l'acord majoritari poden fer constar en acta el seu vot particular.
El vot particular es formula per escrit i es lliura al secretari o secretària en un termini màxim de quaranta-vuit hores a comptar des del final de la sessió on s'ha tractat l'assumpte que motiva el vot.
El sentit dels vots, juntament amb la motivació, s'inclou en els corresponents acords, propostes, informes i dictàmens del Consell Rector de la Xarxa FP.cat.
Els membres que facin constar en acta el seu vot contrari a un acord adoptat, queden exempts de la responsabilitat que, arribat el cas, en derivi.
Són causes de nul·litat dels acords les previstes a la normativa.
Així mateix, són nuls els acords adoptats contravenint el que estableix aquesta Ordre, i en especial:
a) Els adoptats sobre assumptes que no figuren a l'ordre del dia de la convocatòria, llevat del que disposa l'article 11.2 d'aquesta Ordre.
b) Els adoptats sense tenir en compte les regles dels articles 12 i 13 d'aquesta Ordre.
El secretari o secretària aixeca acta de cada sessió, amb el vist-i-plau de la Presidència.
En el termini d'un mes des de que va tenir lloc la sessió, s'elabora un esborrany de l'acta, que es tramet als membres del Consell Rector de la Xarxa FP.cat.
El contingut mínim de les actes és el següent:
a) Caràcter de la convocatòria, ordinària o extraordinària.
b) Assistents, especificant si són membres titulars o suplents, i els sectors als quals representen.
També es farà constar qui exerceix la Presidència i la secretaria.
c) Els membres absents, si s'escau, especificant si han excusat o no la seva absència.
d) Si la sessió té lloc en primera o en segona convocatòria.
e) Data, lloc i hora d'inici i finalització de la sessió.
a') El sentit de les intervencions.
b') Les propostes presentades per a la seva adopció com acord.
c') La forma d'adopció dels acords i, si s'escau, el resultat de la votació, especificant els vots a favor, en contra i les abstencions.
d') El text definitiu de l'acord adoptat.
e') Els vots particulars, si n'hi ha.
g) Les incidències que es produeixen a la sessió i que, a judici del secretari o secretària o d'algun dels assistents, es consideri que han de constar en acta.
Els membres que volen que consti en acta literalment la seva intervenció, han de lliurar al secretari o secretària un text escrit, que es correspongui amb la seva intervenció oral, en el decurs de la sessió, o en un termini màxim de vint-i-quatre hores després de la seva finalització.
Les actes es presenten per a la seva aprovació, si escau, en la sessió següent a la qual corresponen.
L'acta s'aprova quan tots els assistents estan d'acord amb el text redactat pel secretari o secretària, i el signa el secretari amb el vist-i-plau del president.
Un cop aprovades i signades les actes pel secretari o secretària i la Presidència, s'incorporen al llibre corresponent.
El secretari o secretària custodia els llibres d'actes a la seu del Programa Interdepartamental de la Generalitat de Catalunya per a la integració de la formació professional a Catalunya, i no n'autoritza la sortida sota cap pretext.
Quan la sessió no té lloc per qualsevol motiu, el secretari o secretària supleix l'acta amb una diligència autenticada amb la seva signatura i la de la Presidència, en la qual es fa constar els motius pels quals no té lloc la sessió, l'ordre del dia i, si s'escau, el nom dels assistents i dels que han excusat la seva presència.
Aquesta diligència s'incorpora al llibre d'actes.
En tot allò que no estigui previst en aquesta Ordre, el Consell Rector de la Xarxa FP.cat es regeix per la legislació vigent aplicable als òrgans col·legiats.